TRUEE ขาดทุนทิ้งทวน.!?
ถือเป็นผลงานงวดสุดท้ายของ TRUEE หรือหุ้น TRUE ที่คุ้นเคย ก่อนจะควบรวมกับ DTAC ตั้งแต่ไตรมาส 1/2566 เป็นต้นไป
ถือเป็นผลงานงวดสุดท้ายของ TRUEE หรือหุ้น TRUE ที่คุ้นเคย ก่อนจะควบรวมกับ DTAC ตั้งแต่ไตรมาส 1/2566 เป็นต้นไป
21 ก.พ. 2566

ถือเป็นผลงานงวดสุดท้ายของบริษัท ทรู คอร์ปอเรชั่น จำกัด (มหาชน) หรือ TRUEE หรือหุ้น TRUE ที่คุ้นเคย ก่อนจะควบรวมกับบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ตั้งแต่ไตรมาส 1/2566 เป็นต้นไป แล้วกลายร่างเป็นบริษัทใหม่ แต่ชื่อเดิม บริษัท ทรู คอร์ปอเรชั่น จำกัด (มหาชน) หรือ TRUE (จะกลับเข้าเทรด 3 มี.ค. 2566) ซึ่งเปิดงบปี 2565 ออกมา มีตัวเลขขาดทุนมโหฬารกว่า 18,285 ล้านบาท เพิ่มขึ้น 11.8 เท่า เมื่อเทียบกับปี 2564 ที่ขาดทุนสุทธิ 1,428 ล้านบาท
ก็รู้แหละ งบปี 2565 TRUEE ยังสะกดกำไรไม่ได้ แต่ไม่คิดว่าจะหนักหนาสาหัสขนาดนี้ แล้วเกิดอะไรขึ้นกันล่ะเนี่ย..?
โอเค…แม้ทุกกลุ่มธุรกิจจะเผชิญปัญหารายได้ลดลง ซึ่งแบ่งเป็น ธุรกิจโทรศัพท์มือถือ (ทรูมูฟ เอช) มีรายได้จากการให้บริการ 79,294 ล้านบาท ลดลงเล็กน้อย 0.6% จากปีก่อน เป็นผลมาจากเศรษฐกิจที่ฟื้นตัวช้ากว่าคาด และการแข่งขันในตลาดที่กดดัน ARPU โดย ณ ปี 2565 ทรูมูฟ เอช มีลูกค้ารายใหม่เพิ่มขึ้น 1.5 ล้านราย ส่งผลให้ลูกค้ารวมอยู่ที่ 33.8 ล้านราย แบ่งเป็น ลูกค้าระบบรายเดือน 11.7 ล้านราย และลูกค้าระบบเติมเงิน 22.1 ล้านราย
ด้านธุรกิจบรอดแบนด์อินเทอร์เน็ต (ทรูออนไลน์) มีรายได้อยู่ที่ 29,055 ล้านบาท ลดลง 1.5% จาก ARPU ที่หดตัว ซึ่งเป็นไปในทิศทางเดียวกับอุตสาหกรรม ในขณะที่ฐานลูกค้ายังคงเติบโตเป็น 4.97 ล้านราย โดยในปี 2565 มีลูกค้ารายใหม่เพิ่มขึ้น 334,000 ราย
ส่วนธุรกิจทีวี (ทรูวิชั่นส์) มีรายได้จากการให้บริการอยู่ที่ 9,280 ล้านบาท ลดลง 5.7% เมื่อเทียบกับปีก่อน จากรายได้ค่าสมาชิกและค่าติดตั้งที่ลดลง 11.6% อยู่ที่ 5,109 ล้านบาท
ส่งผลให้ปี 2565 TRUEE มีรายได้รวมอยู่ที่ 135,076 ล้านบาท ลดลง 6% เมื่อเทียบกับปี 2564 ที่มีรายได้รวม 143,655 ล้านบาท แต่ก็ไม่น่าจะใช่สาเหตุหลักที่ทำให้มีตัวเลขขาดทุนหนักขนาดนี้นะ…
ครั้นดูไปดูมา อ้อ..ที่แท้เจอพิษค่าเสื่อมราคาโครงข่ายและค่าตัดจำหน่ายคลื่นความถี่ที่เพิ่มขึ้น 11.6% มาอยู่ที่ 50,587 ล้านบาท เล่นงานไปเต็ม ๆ
แล้วไม่หมดแค่นั้นนะ ยังมีตัวเลขขาดทุนจากอัตราแลกเปลี่ยนอีก 1,200 ล้านบาท รวมทั้งค่าใช้จ่ายพิเศษประมาณ 8,500 ล้านบาท ในไตรมาส 4/2565 อาทิ การตัดจำหน่ายสินทรัพย์ 5,500 ล้านบาท ส่วนใหญ่จากการตัดจำหน่ายสินทรัพย์ที่มีความซ้ำซ้อนหรือคาดว่าจะไม่ได้ใช้ในบริษัทใหม่ที่จะเกิดขึ้นภายหลังการควบรวมกิจการ การด้อยค่าของค่าความนิยม 2,000 ล้านบาท และผลกระทบจากการประเมินมูลค่าประจำปีของหน่วยลงทุน DIF ประมาณ 1,000 ล้านบาท
ส่วนอีกก้อนเป็นดอกเบี้ยจ่ายสุทธิที่เพิ่มขึ้น 10.4% มาอยู่ที่ 10,964 ล้านบาท จากเงินกู้ยืมที่เพิ่มขึ้นเพื่อสนับสนุนการขยายตัวของธุรกิจและความต้องการใช้เป็นเงินทุนหมุนเวียน
ก็พอเข้าใจถึงสาเหตุของการขาดทุนครั้งนี้อะนะ…
แต่ที่น่าตั้งข้อสังเกต นี่เป็นความตั้งใจของ TRUEE อ๊ะป่าว..? ด้วยการพยายามเคลียร์บ้านเคลียร์ช่องให้สะอาดหมดจด ก่อนที่จะไปร่วมหอลงโรงกับ DTAC…
เพราะถ้าไปดูตัวเลขทางการเงิน ณ สิ้นปี 2565 ของ TRUEE และ DTAC ดูเหมือน DTAC จะมีภาษีดีกว่านะ…โดย DTAC มีกำไรสะสมยังไม่ได้จัดสรรอยู่ที่ 5,425 ล้านบาท และมีเงินสดและรายการเทียบเท่าเงินสด 5,651 ล้านบาท ส่วนสินทรัพย์รวมอยู่ที่ 152,535 ล้านบาท ด้านหนี้สินรวมอยู่ที่ 133,711 ล้านบาท
ขณะที่ TRUEE มีขาดทุนสะสมยังไม่ได้จัดสรรปาไปเกือบแสนล้าน อยู่ที่ 98,387 ล้านบาท โดยมีเงินสดและรายการเทียบเท่าเงินสด 27,010 ล้านบาท และมีสินทรัพย์รวมอยู่ที่ 618,095 ล้านบาท ส่วนหนี้สินรวมอยู่ที่ 556,689 ล้านบาท
เชื่อเถอะ เจ้าสัวน้อย ศุภชัย เจียรวนนท์ ไม่ได้คิดชั้นเดียวเชิงเดียวหรอก..!!
แต่ก็น่าคิดว่าผลขาดทุนครั้งนี้ จะเป็นการทิ้งทวนจริงมั้ย..? หลังรวมร่างกันแล้ว TRUE จะสะกดกำไรได้หรือเปล่า..?
เกรงว่าแม้จะกลายร่างใหม่แล้ว แต่ถ้าผลงานยังไม่ปังอีก งานนี้คงร้องเพลง ถอยดีกว่า…ไม่เอาดีกว่า แล้วล่ะ..!!
…อิ อิ อิ…